མ་རིག་མུན་པ་སེལ་བའི་དགེ་རྒན་ཞེས་བརྗོད་པ་ལྟར་དགེ་རྒན་གྱི་འོས་འགན་གཙོ་བོ་ནི་སློབ་མའི་ཤེས་རིག་གི་སྣང་བ་རྒྱས་པར་བྱེད་རྒྱུ་དེ་རང་ཡིན་ཞིང་།དེའི་ཆེད་དུ་དགེ་རྒན་གྱིས་ཐབས་ཤེས་ཡོད་རྒུ་རྩལ་སྤྲུགས་ཀྱིས་འབད་དགོས་པ་ནི་སྨྲོས་མ་དགོས་ལ།དགེ་རྒན་ཚང་མས་ལེགས་ཉེས་གང་ཡིན་ལ་མ་ལྟོས་པར་ཐབས་ལམ་རེ་བཙལ་ནས་འགྲོ་བཞིན་མཆིས་མོད།འོན་ཀྱང་།རང་རེའི་བོད་དགེ་རྣམས་ལྷག་བསམ་ཆེ་དྲགས་པའམ།སློབ་མ་ལ་བརྩེ་བ་ཟབ་དྲགས་པའི་དབང་གིས་སློབ་མ་རྣམས་ཙོག་པུར་བཞུགས་སུ་གསོལ་ནས་ཐམས་ཅད་ཀྱིས་རང་ཉིད་ཀྱི་ཕྲག་ཏུ་ཁུར་ཅིང་།འཛིན་ལས་ཡོད་ཚད་རང་ཉིད་ཀྱིས་བྱས་པའི་ཉེར་འབྲས་སུ།རང་རེའི་སློབ་མ་རྣམས་སོ་སོས་ལེགས་ཉེས་འབྱེད་པའི་མིག་དང་བྲལ་བ་དང་།སོ་སོས་གཏོང་ཡིག་ཙམ་ཡང་འབྲི་མི་ཐུབ་པའི་ལག་རྡུམ་འདི་དག་སྐྱེད་སྲིང་བྱུང་བ་རེད།